CELEX: 32015D1214
Language: lt
Date: 1437523200000
Title: 2015 m. liepos 22 d. Komisijos įgyvendinimo sprendimas (ES) 2015/1214 dėl Europos investicinių projektų portalo sukūrimo ir jo techninių specifikacijų nustatymo

24.7.2015   
            
            
               LT
            
            
               Europos Sąjungos oficialusis leidinys
            
            
               L 196/23
            
         KOMISIJOS ĮGYVENDINIMO SPRENDIMAS (ES) 2015/1214
   2015 m. liepos 22 d.
   dėl Europos investicinių projektų portalo sukūrimo ir jo techninių specifikacijų nustatymo
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2015 m. birželio 25 d. Europos Parlamento ir Tarybos reglamentą (ES) 2015/1017 dėl Europos strateginių investicijų fondo, Europos investavimo konsultacijų centro ir Europos investicinių projektų portalo, kuriuo iš dalies keičiamos reglamentų (ES) Nr. 1291/2013 ir (ES) Nr. 1316/2013 nuostatos dėl Europos strateginių investicijų fondo (1), ypač į jo 15 straipsnio 1 dalį,
   kadangi:
   
               (1)
            
            
               Reglamentu (ES) 2015/1017 Komisijai pavesta užduotis sukurti Europos investicinių projektų portalą, padedant Europos investicijų bankui (EIB);
            
         
               (2)
            
            
               turėtų būti nustatytos Europos investicinių projektų portalo techninės specifikacijos,
            
         PRIĖMĖ ŠĮ SPRENDIMĄ:
   1 straipsnis
   Sukuriamas Europos investicinių projektų portalas (EIPP).
   Priimamos priede nustatytos jo techninės specifikacijos.
   2 straipsnis
   Projektai į EIPP įtraukiami pagal šiuos priėmimo kriterijus:
   
               a)
            
            
               projekto (arba programos, kurią sudaro mažesni projektai) minimali reikiamų investicijų suma yra 10 mln. EUR;
            
         
               b)
            
            
               projektas priskiriamas prie vieno iš Reglamento (ES) 2015/1017 9 straipsnio 2 dalyje nurodytų sektorių;
            
         
               c)
            
            
               projekto rengėjas yra valstybėje narėje įsisteigęs juridinis asmuo;
            
         
               d)
            
            
               projektas atitinka Sąjungos teisę ir atitinkamos valstybės narės teisę;
            
         
               e)
            
            
               projektas turėtų būti pradėtas įgyvendinti per trejus metus nuo projekto paraiškos pateikimo EIPPP.
            
         3 straipsnis
   Privatūs projektų rengėjai už kiekvieną projektą moka iki 250 EUR dydžio projekto paraiškos tvarkymo mokestį.
   Viešojo sektoriaus projektų rengėjai nuo šio mokesčio atleidžiami.
   Iš mokesčių gautos įplaukos skiriamos papildomiems asignavimams pagal Europos Parlamento ir Tarybos reglamento (ES, Euratomas) Nr. 966/2012 (2) 21 straipsnio 4 dalį ir Reglamento (ES) 2015/1017 15 straipsnio 4 dalį.
   4 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2015 m. liepos 22 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 169, 2015 7 1, p. 1.
   
      (2)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).
   
      PRIEDAS
      
         EUROPOS INVESTICINIŲ PROJEKTŲ PORTALO (EIPP) TECHNINĖS SPECIFIKACIJOS
      
      1.   BENDRAS APRAŠYMAS
      Pagal Reglamento (ES) 2015/1017 15 straipsnį sukurtas EIPP yra viešai prieinamas Sąjungos investicinių projektų interneto portalas, veikiantis kaip platforma, kurios paskirtis – siūlyti projektus potencialiems investuotojams visame pasaulyje. EIPP pagrindinis tikslas – skatinti ir spartinti investicinių projektų rengimą ir įgyvendinimą Sąjungoje ir taip prisidėti prie užimtumo didinimo ir ekonomikos augimo. Projekto paskelbimas EIPP nereiškia, kad jį patvirtino Europos Komisija arba EIB, ir nėra Sąjungos arba EIB finansinės paramos gavimo sąlyga. EIPP turėtų pradėti veikti 2016 m. sausio mėn.
      EIPP pagrindinės dalys bus:
      
                  i)
               
               
                  projektų aprašų bazė (projekto aprašas – struktūrizuota informacijos apie atskirus EIPP projektus santrauka);
               
            
                  ii)
               
               
                  interaktyvus projektų planas ir
               
            
                  iii)
               
               
                  interaktyvus projektų katalogas lentelės forma.
               
            Projektai EIPP bus suskirstyti į sektorius pagal Reglamento (ES) 2015/1017 9 straipsnio 2 dalyje nurodytus tikslus ir kategorijas.
      2.   EIPP VALDYMAS IR RYŠIAI SU PROJEKTŲ RENGĖJAIS IR SVETAINĖS NAUDOTOJAIS
      EIPP valdys Europos Komisija. Jį valdyti gali padėti valstybės narės. EIPP turinį kurs projektų rengėjai, t. y. privačiojo ir viešojo sektorių juridiniai asmenys.
      Projektų rengėjai ir kiti registruoti svetainės naudotojai galės dalyvauti EIPP sutikę su EIPP nuostatomis ir sąlygomis, kuriomis bus siekiama užtikrinti iš projektų rengėjų gautos paskelbtos informacijos kokybę ir kartu bus aiškiai nustatyta, kad Europos Komisija negarantuoja paskelbtos informacijos tikslumo ir negali būti laikoma atsakinga už bet kokias pretenzijas, susijusias su projekto paskelbimu.
      Atsakomybės ribojimo pareiškime svetainės naudotojai turi būti įspėti, kad Europos Komisija negali garantuoti paskelbtos informacijos tikslumo ir kad potencialūs investuotojai patys turi atlikti įprastą išsamų patikrinimą, be kita ko, finansinių aspektų ir bet kokių kitų aspektų, kurie yra svarbūs jiems priimant sprendimą dėl investavimo į projektą.
      3.   PROJEKTŲ ATRANKA
      Projektus atrinks Europos Komisijos tarnybos remdamosi šio sprendimo 2 straipsnyje nustatytais priėmimo kriterijais. Valstybės narės bus raginamos paskirti vieną ar daugiau kontaktinių punktų ir pasirašyti susitarimus dėl paslaugų lygio, kuriuose bus nustatyta, kaip jos prisidės prie atrankos. EIB vaidmuo propaguojant EIPP bus nustatytas susitarime dėl paslaugų lygio. Kai kuriuos techninius tvirtinimo proceso aspektus, pavyzdžiui, projekto rengėjų tapatybės patikrinimą, galima perduoti vykdyti rangos pagrindu trečiosioms šalims.
      Projektų rengėjų pateiktą informaciją atsisakoma skelbti, jeigu ji yra netiksli arba jeigu ją paskelbus Europos Komisijai arba valstybėms narėms (arba ir Europos Komisijai, ir valstybėms narėms) kiltų teisinė rizika arba rizika jų reputacijai. Informacija apie projektus turi būti pašalinama iš EIPP, jeigu ji yra nebuvo atnaujinama trejus metus.